Ma en baba sterf in Mpuma-ongelukArgieffoto ŉ Ma en haar baba, vermoedelik drie jaar oud, is Saterdag in ŉ ongeluk op die N4 buite Middelburg in Mpumalanga oorlede. “’n Man, vermoedelik die pa, is kritiek beseer nadat ŉ Nissan Sentra en ŉ vragmotor mekaar getref het,” het Werner Vermaak, woordvoerder van ER24, gesê. Die ongeluk het ongeveer 20 km buite Middelburg plaasgevind. Die Sentra is in twee stukke geskeur. Die ma, vermoedelik in haar 30’s, en die driejarige het dood in die pad gelê. Die pa het ŉ paar meter ver van die wrak af gelê. Hy is op die toneel behandel en na ŉ nabygeleë hospitaal geneem. ŉ Ooggetuie het aan paramedici gesê ŉ vragmotor het die motor op die N4 in die rigting van Nelspruit getref. ŉ Ander persoon het gesê dit het gelyk of die bestuurder beheer oor die motor verloor het voordat hy voor die vragmotor beland het. Owerhede ondersoek die ongeluk.